I sommeren 2024 vil UCN efter planen åbne en ny filial af datamatikeruddannelsen i Hobro.

I den ene ende af en stor produktionshal flytter en robotarm med uhyre præcision en lille plastik pind fra et område til andet, mens en noget større robot længere henne i hallen er i gang med at flytte en plastikspand fra en palle og placere den videre over på en anden robot. Alt i alt er der gang i roboteventyret hos Technicon i Hobro – faktisk næsten for meget gang i det. For lige nu kunne virksomheden godt bruge 15 nye medarbejdere, men de kvalificerede hænger ikke på træerne. -  Det er helt klart en udfordring for os at kunne tiltrække nok kvalificeret arbejdskraft, siger Thomas Heltzen, der er projektchef hos Technicon. Manglen på arbejdskraft er lige nu en reel vækstbremse for Technicon, der på kun fem år er gået fra at være fem medarbejdere til i dag at være 80, og som nu er blevet tvunget i stå. 20 studerende til en start Men rundt om hjørnet venter måske det næste skridt i roboteventyret, for efter planen skal en ny datamatikeruddannelse åbne i Hobro næste sommer, og det er netop IT-uddannede virksomheden mangler i stor stil. - Vi kan både vækste i Danmark sammen med vores kunder, og vi kan vækste internationalt, så det giver os kæmpe muligheder, at vi får kvalificeret arbejdskraft så tæt på, siger Thomas Heltzen. Det er University College Nordjylland (UCN), der vil åbne en filial af IT-uddannelsen i Hobro – i første omgang med plads til 20 studerende. - Vi har fået en forespørgsel og en efterspørgsel fra kommunerne syd på, om at der mangler arbejdskraft inden for IT-området, fortæller rektor på UCN Kristina Kristoffersen. Spændte på om der er studerende nok I Mariagerfjord Kommune får de ugentlige henvendelser fra virksomheder om manglen på IT-uddannede, og derfor er de begejstrede over udsigten til netop en sådan uddannelse i kommunen. - Hver gang vi tilfører nogle nye uddannelser, så er det et kæmpe scoop, og datamatikerne ved vi, at der er mange virksomheder, der godt kan bruge og skriger på, siger borgmester i Mariagerfjord Kommune Mogens Jespersen (V). I 2022 blev der i alt optaget 91 på UCN’s datamatikeruddannelse i Aalborg, men der var fortsat ledige pladser med studiestart til vinter. Er der studerende nok til at fylde de her filialer op? - Vi er også spændte på, om der er nok studerende til at søge ind, men det, vi har aftalt, er, at vi sammen med kommuner prøver at se, hvordan vi kan tiltrække studerende til lige præcis den her uddannelse, så virksomhederne kan få den efterspurgte kompetence til sig, svarer Kristian Kristoffersen. ”Så er vi jo 200” Forventningen er, at den nye datamatikeruddannelse bliver endeligt godkendt i starten af det nye år, og med den følger ikke kun nye studerende. - Vi ved jo også godt, at hvis de unge tager en uddannelse i nærområdet, så er chancen for, at de bliver her efter den uddannelse større, end hvis de rejser til de store byer, siger Mogens Jespersen (V). Blandt de mange robotter hos Technicon giver den nye uddannelse tro på, at deres vækstrejse igen kan fortsætte og måske gøre dem endnu større, når de første datamatikere bliver udklækket i Hobro. - Gennem de sidste fem år er vi vækstet fra fem til 80 medarbejdere, så hvis det er det samme, så er vi jo 200 – jeg ved det ikke, siger Thomas Heltzen med et smil.